Районът на с. Солища спада към високопланинската област на България и обхваща най-високата част на Родопите - Перелишкият масив. Той е изграден от вулканични скали, предимо риолити. Тук се издигат най-високият връх на Родопите - връх Голям Перелик (2192 м), връх Малък Перелик (2147м.), а на запад от тях Шилестата чука (2188 м), който днес се нарича връх Орфей. От Перелишкия масив се стичат много пенливи потоци, които на редица места образуват малки водопадчета и придават особена романтика на околния пейзаж, който завладява със спокойствието и горската тишина.
Средната надморска височина на село Солища е 1300 м. Селото отстои на 26 км от Смолян, на 24 км от Девин и Чепеларе и на 16 км от известния високопланински курорт Пампорово.
Средната надморска височина на района на Солища е 1500 м. Теренът, върху който се намират Солища и околните села, е силно пресечен, на места скалист, а в по-високите планински зони ясно се очертават денудационни заравнености - 1600 - 1800 м надморска височина. Хидрографската мрежа се характеризира с множество малки реки, дерета и суходолия, които оформят оттока на река Луковица (Солийска).